
DEL 1

«JEG ER IKKE BARE VANDA . . .»


1

– Hva er det med mamma? spurte Aleksandra med ryggen mot døren. Hun trippet der hun sto, for det var tidlig morgen og knapt nok det, og ganggolvet var kaldt under barføttene. Femåringen var blitt skysset unna av Beret noen ganger allerede, så hun våget ikke gå for nær. Stegene til Beret var harde, selv om hun prøvde å være stille, og skjørtekanten smalt som en pisk mot veggen. En gang hadde Aleksandra sett noen som pisket hesten sin. Lyden hadde vært ekkel. Hun fikk en hard klump i magen når hun tenkte på det. Aleksandra ble redd på den samme måten nå – slik at hun nesten ble kvalm.

– Hold deg på rommet ditt! sa kokkepiken med sint stemme. Beret var svett og rød og kortpustet. Hun sprang, og det syntes Aleksandra var rart. Hun hadde bare sett Beret løpe noen få ganger før, hvis det var noe som holdt på å koke over på ovnen. Beret skulle være på kjøkkenet. Eline var innepiken – det var hun mamma ba hvis det var noe, hun eller Minda, som var barnepike. Beret skulle være på kjøkkenet, men nå løp hun altså rundt i loftsgangen og var streng. Hun lukket døren bestemt etter seg. Aleksandra forsto godt at hun ikke skulle banke på eller prøve å åpne døren aldri så lite på gløtt. Vanligvis var det fint å stjele seg inn til mamma før noen andre var våkne. Det føltes så varmt og godt å ligge inntil henne i den store sengen og ha henne helt for seg selv. Til vanlig måtte mamma deles med så mange.

Aleksandra ble stående i den grå korridoren selv om hun frøs i nattkjolen. Hun lyttet alt hun kunne. Det var lyder der inne hos mamma, men hun klarte ikke å lage bilder i hodet ut fra dem. Det var umulig å forstå noe. Aleksandra ble bare redd. Hun sto der lenge og ønsket, at hun hadde klart å innbille seg et eller annet.

– Ikke vekk de andre! advarte Eline, som kom pesende opp trappen med to store vannbøtter. Eline var også med på det – hva det nå enn var. Det ble enda farligere når alle de voksne var sammen om det. – Og styr unna meg, advarte Eline innepike. – Jeg kommer med varmtvann her, og jeg vil ikke skålde min lille prinsesse.

Aleksandra gikk nesten i ett med døren. Hun knep sammen munnen og sa ingenting. Hun visste ikke hva «skålde» var, men det hørtes skummelt ut. Eline banket på døren rett over korridoren fra Aleksandra, og like etterpå åpnet Beret. Aleksandra prøvde å se inn i morens værelse, men gløtten som tjenestepikene laget var for liten, og døren ble ettertrykkelig lukket straks Eline hadde snodd både seg og bøttene inn.

Noe var galt med mamma, men ingen ville fortelle henne noe. Aleksandra snek seg over gangen og lente seg inntil døren. Hun hørte stemmer. Raske, lave stemmer. Det var skummelt. Hun gjenkjente ikke mammas blant dem. Den måtte være der, men Aleksandra klarte ikke å få tak i den gjennom døren. Det var så nifst at hun fikk hjertebank. Hun bøyde seg litt og myste inn gjennom nøkkelhullet, men nøkkelen satt i på den andre siden. Alt hun fikk sett, var en hvit rand rundt nøkkelen. Da en av stemmene nærmet seg, skvatt hun vekk og sprang rett inn på sitt eget trygge værelse.

Hun sto musestille på innsiden av døren, ventet og lyttet, men det var ikke noe som skjedde utenfor. Her hos henne var veggene like blå som himmelen om vinteren. Aleksandra likte blått. Hun kunne nærmest stirre inn i det, og da ble det bilder bak det som var malt. Det var skikkelser, nesten som mennesker. De var ikke levende – hun visste det, hun var ingen snørrunge – men likevel føltes de virkelige for henne.

Det var kaldt på golvet hos henne også, for de fyrte ikke opp i soverommene om morgenen. Bare hvis noen var syke og måtte holde seg i sengen. De fyrte nok hos mamma. Det var en fin tanke. Tærne til Aleksandra var røde, men hun hadde ikke neglebitt. Hun kunne krype opp i sengen hvis det ble for kaldt. Det ble fort varmt under teppet, for det var av dun – bitte små, myke dun fra ærfuglene. Aleksandra hadde sett hvordan folk på øyene plukket dun ut av reirene til ærfuglen. De samlet i svære sekker, men de tok ikke alt. Hun hadde ikke fått til å sove under teppet sitt hvis hun hadde visst at ærfuglungene frøs i reirene sine.

Det var ikke vinter ennå, for det hadde ikke snødd, men det var ganske kjølig når man var ute. Aleksandra gløttet på døren mellom sitt værelse og det gule værelset. Hun sukket. Antonia og Henriette var sånne syvsovere at hun ble sint på dem. Men Eline hadde sagt at hun ikke fikk lov til å vekke jentene. Det var dumt, men kanskje litt bra også. Det var enda skumlere å være redd hvis man var mange som var redde samtidig.

  Hun lukket døren og tvinnet seg gjennom gardinlagene helt frem til vinduene. Det fantes ikke noen mennesker ute det hun kunne se. Folk var sene med å komme seg ut når det nesten var vinter. Om sommeren var det bestandig mange ute, enten det var dag eller natt. Hun kunne sitte ved vinduet sitt og se noe bestandig, og det ble aldri langsomt, selv om hun var den eneste som var våken. Det var dumt at det ikke var sommer.

«Aurora» lå ved kai. På nybåten var det iallfall folk. Lukas var der.

Aleksandra visste plutselig hva hun ville gjøre. Hun klarte å trekke ut den trege skuffen der strikkelestene var sirlig stablet, og trakk på seg to par. Aleksandra var ikke så flink til å knytte sløyfer, så hun kunne ikke ta på seg støvlene sine. Hun ønsket hun hadde hatt komager, sånne som Minda og Knut dreng hadde. Så kunne hun bare ha snurret komagsnorene rundt leggene og stukket endene inn under båndene. Da hadde hun iallfall kunnet ha noen slags sko på seg selv om hun ikke kunne knytte sløyfer. Men Beret og Eline sa at småfrøkner fra byen ikke kunne ha komager.

Småfrøkner fra byen skulle være fine. Det var annerledes med Minda og Knut, for de var bønder og kom fra landet. Beret og Eline kom også fra landet, men de hadde ikke komager. Søstrene var litt finere enn barnepiken og drengen, fordi de hadde vært så lenge i byen. Men ikke alle hadde vært byfolk like lenge som Eline og Beret, og det var mange folk i byen som hadde komager. Unger også. Aleksandra hadde sett det. Hun lekte ikke med noen av dem, for det fikk hun ikke lov til, men hun rakte tunge – og de rakte tunge til henne.

Det var fortsatt lyder inne hos mamma. Fæle lyder. Aleksandra ble ikke stående for å lytte til dem. Ingen hørte henne når hun gikk på sokkelesten, så hun trengte ikke prøve å være stille engang. Som et vindpust fór hun ned trappen og forsvant like stille inn i bislaget. Låsen i ytterdøren var treg, og døren tung, men hun klarte begge deler. Hun fikk til og med lukket døren etter seg da hun sto i den kjølige morgenluften og kjente den bite i kinnene. Ingen hørte henne. Ingen så henne. Hun sto der en stund og visste at ingen voksne visste. Og så sprang Aleksandra.

Det var godt at nybåten lå til kai og ikke ute på sundet, for det var ikke noen fløttmenn i robåtene ennå. Hun kunne ikke svømme, så hun ville ikke ha kommet til nybåten hvis den ikke hadde lagt til like ved brygga deres – Arent-brygga. Det var litt fint å ha en egen brygge, en som het det samme som hun og Antonia og mamma. Det var ikke alle i byen som hadde det. Som  Henriette, for eksempel. Hun het ikke Arent. Henriette het bare Hansdatter.

Ingen så Aleksandra da hun klatret om bord i «Aurora». Det knaket i båten, men det var ikke farlig. Det knaket alltid i båter. Hun visste godt hvor skipperkahytten var. Egentlig var ikke Lukas skipper på «Aurora» lenger, men han bodde på skonnerten likevel. Han kunne ha bodd hos dem i huset, men Lukas likte båter aller best, så derfor ville han helst være der. Det var nok mye artigere å bo i en båt enn i et hus. Aleksandra trodde hun var litt som Lukas, og ønsket at hun også kunne ha bodd på «Aurora».

Lukas snorket så det duret skikkelig i skottene. Aleksandra måtte lytte og le litt fra seg før hun ristet i ham. Han sov minst like tungt som Antonia og Henriette. Hun måtte ruske ordentlig hardt i ham, men Lukas gryntet bare og snudde seg rundt mens han trakk teppet over hodet. Aleksandra ropte rett inn i øret på ham.

– Lukas! ropte hun, og da snøftet han litt igjen, men så slo han opp øynene. Han stirret så forundret på henne at Aleksandra fniste.

– Prinsesse . . . sa Lukas og blunket til henne. Han så nokså dum ut. – Hva gjør du her? Han satte seg langsomt opp. Det gikk en stund, og han blunket enda noen ganger. Da slo uroen klørne i ham – slik en ørn som hadde kastet seg utfor et bratt svartberg og fanget et bytte den hadde sett seg ut fra høyden før den bestemte seg for stupet gjennom luften. Lukas var klar nok til å vite at Aleksandra ikke skulle springe ute i morgengryet i bare nattkjolen. Hun var bare et barn, og småpiker skulle ligge i sengene sine i den søteste søvn på denne tiden av døgnet.

Aleksandra klatret opp og satte seg på køyekanten. Hendene stakk hun mellom knærne. De brune øynene var store i det smale ansiktet, og munnen var bitte liten. Hun smilte forsiktig, avventende, men også i trygg forvissning om at ikke noe var farlig lenger. Lukas så at hun ikke hadde sko på seg, bare grå lester. Ved nærmere ettersyn forsto han at det var minst to par av dem.

– Vet noen at du er her, prinsesse? spurte han.

Uttrykket hennes forandret seg ikke. Hun ristet på hodet. Øynene hennes hang fast ved Lukas, som om bare han kunne frelse henne fra det hun syntes å mene at han skulle vite om, måtte vite om – og som han ikke hadde noen som helst anelse om hva var.

– Mamma . . . sa barnet.

Da visste Lukas at noe var fryktelig galt. Han kom til at Aleksandra neppe ville ta skade på sin sjel av å se ham i lange ullunderbukser, og kom seg ut av køya i en fart. Han fikk bukse og skjorte på seg like radig. Hele tiden hang jentungens blikk ved ham. Det var en grenseløs tillit i det lille fjeset. Lukas kjente at han ble trang i brystet, for han visste ikke om han var denne tilliten verdig.

– Det blir bra når du kommer, sa Aleksandra fortrøstningsfullt og dinglet med føttene over dørken. Nå hadde hun foldet hendene i fanget. Så raste det ut av henne, det som hadde jaget henne ut til skipet i morgengryet: – Mamma er syk, og Beret og Eline er så sinte, og jeg får ikke lov til å vekke de andre, men de sa ikke noe om at jeg ikke fikk vekke deg . . .  Det fikk henge i luften. Aleksandra virket ganske fornøyd over å ha klart å tenke ut det på egen hand.

Vanda!

Lukas kjente at det ble tungt å puste. Hjertet banket heftig. Det dundret i ørene hans og gjorde ham nesten døv, men det hadde ikke noe å si, for barnet sa ikke mer. Hun klemte munnen hardt sammen. Lukas valgte å ikke spørre henne ut. Aleksandra var bare redd. Han kunne skremme henne enda mer hvis han begynte å mase, hvis han presset henne for mer enn hun visste. Og han ble redd selv. Daglig unngikk han å sette ord på det Vanda var for ham. Men det var så mye som ikke trengte navn for å være til. Han fornektet henne alt han kunne, men hun var uansett med ham i hvert eneste åndedrag han tok, i hvert eneste hjerteslag som holdt ham i live. Lukas trev på seg jakken og kaskjetten, løftet det vesle barnefjonet opp på armen, og kom seg på dekk og ut på brygga. Morgenen var kjølig. Han trykket luen bedre ned i pannen med den ledige handa, og Aleksandra fniste litt: – Du er så rar uten hestehale, Lukas, du ser ut som et troll!

Han hadde ikke områdd seg til å tvinne en snor om håret, så det la seg foran ansiktet hans da han sprang mot det gråhvite huset i Sjøgaten. Kanskje var han et troll. Han følte seg iallfall som et. Det fløy gjennom ham at noen kunne se ham og tenke sitt, enda det var tidlig om morgenen. Husene hadde begynt å våkne langs strandlinjen. Drenger og tjenestepiker var våkne og gjorde i stand morgenmaten, og stelte dyrene, bar inn ved og raket glør i ovnene. Husbondsfolket skulle fortsatt spinne drømmer i sovekammersene sine. Tjenestefolk slarvet like mye som de bedrestilte. Lukas hadde sett det fra begge sider – han visste hvordan det var, men han fikk seg ikke til å frykte alle øynene som så, eller de mange skarpe tungene. Det eneste som var klart, var at han måtte vite hva som var galt med Vanda.

Da han sto i bislaget med Aleksandra på armen og kjente den kjølige stillheten omslutte dem, innbilte han seg at han hadde tatt feil. Alt var som vanlig – trygt og fredelig, bare fylt av knirkingen fra husets gamle, trette lemmer. Noen hadde fyrt i en ovn. Veggene klaget mens de langsomt ble varme, golvbordene jamret seg under vekten av en kropp, det knaket i vindusrammer – slik hørtes en morgen ut. Det var vanlig.

Aleksandra la kinnet mot pannen hans: – Oppe, hvisket hun og hadde tommelen i munnen. Lukas gikk opp trappen så stille han kunne, men han var ingen tålmodig mann og tok to steg av gangen. Han rugget som et stort skip, slik at barnet måtte slå begge armene om nakken hans. Det var stille i korridoren oppe, og underlig mørkt. Lukas kikket på Aleksandra, som stirret mot døren til Vandas værelse. Barnet hadde ikke funnet på dette. Hun var redd, og slik frykt kunne ikke forstilles.

– Hysj! sa Aleksandra, og Lukas hørte det samme som henne. Han steg nærmere den lukkede døren innerst i gangen. Det var umulig å skjelne ordene, men det var ingen vanlig samtale, såpass kunne han høre. Han anstrengte seg og kunne vagt høre lave kvinnestemmer. Vandas måtte være blant dem, men Lukas kunne ikke si for sikkert om han hørte henne. Han kom i tanker om at uansett hva som foregikk bak den lukkede døren, så var det neppe noe for barn. Han svelget og bar Aleksandra inn til det blå værelset.

Det var minner i de blå veggene. Han hadde båret Vanda dit en gang – morgenen etter at Joachim Arent hadde sovnet inn i den evige hvilen. Juledagsmorgenen. Hjertet hans hadde vært sørgelig ømt for henne alt da. Vanda hadde vært knust av sorg,  men vakrere enn noe han hadde vært i stand til å forestille seg. Hun hadde spilt på alle strengene i ham uten engang å forsøke. Det var den første gangen han hadde sett henne i den blå kjolen. Han hadde sett hvor vakker hun var, og allerede da hadde han visst at hun ikke var for ham. Ingen, verken guddom eller menneske, velsignet slike forbindelser.

Aleksandra stirret forurettet på ham da Lukas satte henne ned i sengen. Han ristet putene og dyttet dem bak den tynne jenteryggen før han bredte dynen godt rundt henne. Munnen hennes snurpet seg over den smale haken.

– De jaget deg, sa Lukas lavt. Han husket ikke hvordan han selv hadde tenkt som femåring. Han hadde få klare erindringer om seg selv som barn, men han trodde Aleksandra lyttet på virkelig. Hun var en dypsindig unge. Det var noe farlig voksent i de brune øynene. Hun var . . . klok. Det virket nesten dumt å benevne et barn som klokt, men det var slik han så henne. Hun skilte seg ut fra søsteren og Hans Fredriks Henriette. De var fortsatt bare fulle av lek og latter. Det var noe mer over Aleksandra – en forståelse – eller kanskje stilte hun bare spørsmål som de andre barna ikke hadde forstand på å stille. Han håpet at han ville ha en plass i livet hennes når hun ble voksen. Hun ville trenge noen som kunne passe på henne, noen som så henne slik hun var.

– Jeg kommer tilbake så snart jeg kan, lovet han. – Og du sier ikke noe til de andre hvis de våkner – dette er en hemmelighet mellom oss. Og du må vente her. Det kunne ikke gjentas for ofte. – Forstår du?

Aleksandra nikket motvillig. Hun ble værende under teppet. Bena sparket under edderdunen og fant seg til rette. Hun var rød i kinnene og nesten svart i øynene, men hun hadde ingen innvendinger. Det virket som om hun hadde det godt i sengevarmen. Hun hadde nok frosset grundig på den lille morgenutflukten sin ned til havna, selv om hun ikke ville være ved det.

– Slipper de deg inn? undret hun spakt.

Hun ba ikke om noen forklaring. Lukas forsto det akkurat idet han skulle fortelle henne noe fantasifullt om hvorfor han kunne oppsøke Vandas sovekammer. Det var ikke det barnet spurte om.

– Ja, lovet han og rørte ved det myke kinnet hennes med fingertuppene. Han hadde ikke rett til det, men han skulle gjerne ha vært den som bredte over prinsessene til Vanda hver eneste kveld. Han skulle ha fortalt dem vidunderlige historier og eventyr som fantes et sted bakerst i minnet hans. Det ville ha frydet dem – og ham. Han skulle gjerne ha foldet hendene mot sengekanten deres og lært dem å be aftenbønn. Noen sterkt troende var han ikke, men Lukas husket fortsatt barndommens bønner. Han var fortsatt i stand til å bøye knærne. Slik skulle det ha vært.

– Men du må bli her, gjentok Lukas enda en gang. Han avkrevde et løfte som hun ville kjenne seg bundet av – han kunne ikke ha henne springende i korridorene: – Du lover meg det, Aleksandra?

– Ja. Jeg blir her.

De smilte til hverandre. Fort og i forståelse. Så sto Lukas igjen i den grå korridoren og var maktesløs og redd, men han hadde lovet barnet å finne ut hva som var galt.

Lukas gikk rett inn. De ville ha sperret døren for ham dersom han hadde vært høflig nok til å banke på. Han steg inn i det røde og følte at veggene var lik ild som slo mot ham. Beret og Eline stirret på inntrengeren – to runde ansikter med gapende munn og mørke, redde øyne. De hadde brettet opp bluseermene. De svettet, og heten var ikke noe han innbilte seg. De hadde sprengfyrt, og ovnen glødet. Gardinene var trukket for. Lyset fra flere lamper kastet skygger i det mørke rommet. Lyssirklene var som små stjerner mot vegger og tak. Det kjentes unaturlig.

Og midt i det lå Vanda i den store sengen som var som et veldig, mørkt skip. Lukas kjente seg skipbrudden. Han måtte støtte seg mot dørkarme og holde seg fast for ikke å falle. Vanda så så liten ut i den sengen som hadde skjenket dem begge så mange gledesstunder. Nå var bildet stygt. Farlig. Sengetøyet var hvitt og rødt. Alt omkring henne var hvitt og rødt, og hun gråt stille. Hun svettet i den sykelige varmen. Håret klistret seg til huden hennes, til kinnene og de nakne skuldrene. De hadde vrengt av henne nattkjolen. Han kunne se den som en bylt på golvet ved sengesiden som vendte mot ham. Han så den store saksen på kommoden like ved Beret. Og kokkepiken stirret på ham som om det var djevelen selv hun hadde foran seg.

Lukas hadde ikke stemme, hadde ikke ord, men han var full av frykt og omsorg for Vanda – og kjærlighet. Han var full av forvirrede følelser, og gikk rett mot sengen. Han sa visst navnet hennes, sa det mange ganger: – Vanda. Vanda! Herre Jesus, Vanda . . .

Lukas fikk ikke Vandas oppmerksomhet. Han begrep det ikke, for han trodde ikke at hun sov. Øynene hennes var åpne, og man kunne da ikke sove med vidåpne øyne?

Beret sto mellom Lukas og Vanda. Hun bredte ut armene og var et sprikende gjerde som skilte ham fra alt han ville nå. Ingen skulle gjøre det mot en annen – stenge for det eneste som var viktig. Hindre en annen i å nå sin elskede. Kokkepiken stilte seg slik at han ikke skulle se. Han ante noe, men ikke alt – det var hvitt og rødt og Vanda lå midt i det. Forvirrende. Det spant rundt i bevisstheten til Lukas, hvitt og rødt og Vanda – og lukten av noe han kjente, men som ikke skulle forbindes med henne. Det var så altfor hett der inne.

Kunne de ikke åpne vinduene og slippe inn litt luft? Så de ikke at det var for varmt og innestengt for henne? Ville de slett ikke ha henne frisk? Eline puslet om Vanda og holdt blikket hennes borte fra ham. Han gjentok navnet hennes, men stemmen hans hadde ingen kraft, ingen styrke. Beret satte handflatene mot brystet til Lukas og skjøv ham bestemt bakover, steg for steg. Det fantes ingen kraft igjen i ham. Han skulle ha vært sterkere enn henne, men det var hun – det lille kvinnfolket – som førte ham helt ut av Vandas røde soveværelse. Beret skjøv ham helt ut i gangen.

– La meg komme til henne! ba han, men Beret lukket døren og sto foran den lik en kongelig vaktpost som med glede ville ha ofret sitt liv for å beskytte sin herskerinne.

Lukas gikk mot henne, helt inntil. Han hadde ansiktet tett opp mot hennes, og kunne nesten smake Berets pust. Det var altfor nært, han gikk over grensene hennes. Men han måtte få Beret til å høre. Og ville hun ikke, kunne han bruke makt. Lukas løftet hendene og kjente at de hadde tyngde. Han var fullt i stand til å dytte henne til side.

– Hva er det med henne, Beret? hvisket han likevel, for han kunne ikke heve stemmen med barna tvers over korridoren. Omsorgen hans omfattet ikke bare Vanda, den gjaldt også prinsessene. De hørte sammen med sin mor, og han kunne ikke bare begrense seg til kun å elske henne. – La meg få slippe inn til henne, la meg bare slippe inn! tagg han og var nesten på gråten. Hun hadde det vondt. Stilt overfor hennes smerte ble han vekere enn et skjelvende aspeløv.

– Jeg må se henne. Hva er det som er galt med Vanda?

– Nå skal du te deg som en mann, Lukas Isaksen! krevde Beret og var iltrere enn et lemen.

Lukas skalv foran henne og skammet seg ikke over det. Han trodde knapt at det han avslørte, hadde vært noen hemmelighet for Beret. Hun hadde nok sett det for lenge siden. Visst – slik hun alltid visste det når noe var i emning.

– Du har ingenting her å gjøre, fortsatte Beret kokkepike morskt. – Det er for din skyld at hun ligger der!

Han visste det. Han hadde visst det fra han så henne og luktet blodet. Nakken hans bøyde seg, og hodet falt tungt fremover. Han gråt, og det gjorde ikke noe om Beret så det heller. Mindre enn dette kunne han ikke gjøre seg foran noen, men han brydde seg ikke om det.

– La meg se henne, Beret! ba han. Han sto foran kokkepiken og tryglet. Mindre enn dette hadde han ikke gjort seg noen gang tidligere.

– Nei, sa Beret. – Det er ungen din hun blør ut, Lukas. Eier du ikke skam i livet?

Han løftet hodet og så på henne. Han forsto ikke hva hun snakket om. Skam? Forsto hun slett ingenting? Fantes det ikke en eneste fornuftig tanke i hodet på denne kvinnen?

– Jeg holder av henne! sa han hest, for han kunne ikke si det store ordet, det største av dem alle. Han fikk seg ikke til det, men han mente det med hele seg. Selv Beret måtte forstå det. Vanda visste hva som var mellom dem, men alt måtte ikke settes ord på.

Beret trykket ham opp mot gangveggen. Den var kjølig mot ryggen hans, og Lukas trengte den støtten den ga ham. Beret holdt ham hardt om overarmene. Han kunne tydelig kjenne hver eneste finger. Men smerten var ikke stor nok til å dulme den som allerede raste i ham.

– Hva ville ha skjedd om hun hadde båret frem dette barnet? hvisket Beret. Enda han så vidt hørte henne, ble sinnet til kokkepiken til et skrik som flerret  luften. Lukas tok det med åpne øyne. Det var et betimelig spørsmål, og han fortjente det.

– Forestill deg det, du! la Beret heftig til og slapp ham. Hun rygget som om hun ikke orket å være nær ham, som om han bød henne imot.

Lukas forestilte seg det.

– La meg få komme inn til henne! ba han da stumheten hans ble for trykkende. For alt han kunne se for seg av «hvis» og «dersom», forandret ingenting av det han følte for Vanda. Lukas var redd. Han ville holde omkring henne, være der for henne – han ville ikke  svikte henne. Nå av alle ganger skulle hun slippe å være alene, prisgitt tjenestefolket sitt. – Hvordan kan jeg skade Vanda nå? la han til.

Beret var ildrød i kinnene. Hun så seg rundt, og først nå falt det henne inn å spørre: – Hvorfor kom du? Hvordan visste du at du skulle komme?

Hva var hun redd for? Lukas svarte: – Aleksandra.

– Ungen hentet deg? spurte kokkepiken fælen. – Kom ned på båten?

Han nikket.

– Så noen henne?

Han trakk på skuldrene.

– Det er bare å si at hun går i søvne, sa Beret fort. Hun hadde svar på spørsmål Lukas aldri ville ha funnet på å stille. Beret var knivskarp: – Du må få ungen til å tie med det hun har sett eller hørt. Hun kan ikke spre dette videre. Unger snakker, Lukas. Voksne hører.

Han begrep ikke hvem Aleksandra skulle prate med. Det var bare husets folk innenfor veggene. Han kunne ikke tenke seg annet enn at alle i tjenerskapet var lojale mot Vanda. Bedre husfrue fantes ikke i Tromsø.

– Minda vet ikke noe om dette, sa Beret fort og så en annen vei. – Det er best slik. Vi kan holde det mellom Eline og meg. Vi er vant til å tie med det vi vet. Det var hemmeligheter i familien Arent før også, og de hørte langt fra til bare dem som var inngiftet i familien. Eline og jeg kan ta oss av dette. Det er ikke flere som trenger å vite om det. Dette skulle bare bli mellom oss kvinnfolkene . . .

Det sank i ham.

–  . . . siden hun ikke alt hadde nevnt det for deg, la Beret til.

– Sa hun det? spurte han. – Fortalte hun det til deg?

Beret fikk trekke på skuldrene, og hun smøg seg unna å gi et ordentlig svar: – Jeg spurte om du visste noe, og hun sa nei. Mer trengte vi ikke å utdype den saken. Og hun sa det skulle bli mellom oss. Hun fikk meg til å ta henne i handa og love det.

Slik var det. Han kunne lure på hvor lenge hun hadde visst det. Kunne lure på når dette barnet skulle ha blitt født. Han kunne stille seg selv tusen spørsmål, stille dem til Beret, til Vanda, men de skulle ikke bli besvart. Det skulle ikke bli noe barn uansett.

– Jeg skal snakke med Aleksandra, lovet han og lurte på hva han skulle si til henne. – Jeg skal lyve for barnet, la han til.

– Si at Vanda har feber, og at hun ikke må forstyrres. Beret vendte ham ryggen. – At det er best de holder seg unna. De vil forstå det.

– Og Minda? undret Lukas. – Hvordan forteller jeg henne at jeg vet om dette  – jeg som ikke har mitt leie her?

Beret sukket. – Sa jeg det ikke? Aleksandra gikk i søvne. Du var tidlig oppe og så henne komme ut av huset. Du berget henne hjem. Hun utfordret Lukas med blikket: – Jeg synes du skal vekke Minda og lage oppstyr. Spørre henne om hun ikke ser etter ungene . . . Jeg sender Eline i kjøkkenet med beskjed om at Vanda er syk. Få Minda og ungene ut av huset på formiddagen. Vi må få kokt sengetøyet. Klærne hun har blødd ut. Få snudd madrassen. Ta pikene med på båten og la dem leke at de seiler til fremmede land. Lei en hest og vogn og ta dem med på kjøretur. Ikke handelen! advarte hun, som om Lukas ikke hadde vært i stand til å tenke det selv. – Ikke handelen, for dette skal han helst ikke snuse borti, Hans Fredrik Jakobsen, storkar der han sitter!

Lukas nikket. Han ville ha sagt ja, uansett hva hun hadde foreslått. Han innbilte seg ikke at han var i stand til å tenke klarere enn henne. Beret visste sikkert best. Hun beskyttet Vanda mot alt og alle – selv mot ham. Det var slik det skulle være.

– Men jeg må få se henne etterpå! ba han. – Må få se henne, Beret!

Kokkepiken stirret lenge på ham. Hun hadde kjent ham nesten hele hans liv. Aldri hadde han vært ynkeligere foran øynene hennes enn nå. Aldri hadde det vært mer som sto på spill for Lukas Isaksen.

– Kanskje, sa hun, men lovet ingenting. Men et «kanskje» var nok for ham. Han bøyde nakken da Beret gikk tilbake til Vanda. Akkurat nå var han det siste Vanda hadde behov for.

Aleksandra sov da han kikket inn til henne. Han skulle gjerne ha blitt. Han kjente seg i slekt med barnet, men det kunne misforstås om han ble funnet der. Og Minda skulle ikke vite noe. Han gikk ned i røykeværelset og satte seg i en stol som han trakk helt inntil ovnen. Det gikk en lang stund før han forsto at det ikke var fyrt opp i den, men da brydde han seg ikke om det lenger. Han falt i en underlig søvn, hutrende og full av skremmende drømmeskikkelser.

Det var blod overalt.

Blod og hvite lakener og Vanda.

Han trodde han gråt. Han løftet hendene, og de blødde. Det var ingen smerte, bare blod. Han visste ikke om det var hans eget eller hennes. Lukas kunne ikke huske om han hadde rørt henne. Han måtte ha gjort det. Beret sa det var hans skyld. Hans skyld at hun blødde.

Det var barnet hans.

Og han våknet til det. Øynene var fuktige av den gråten han bare husket vagt. Han måtte gni dem for å kunne se klart. Det rydde av salt fra vippene, og øynene sved mot lyset. Det så ut som om det var langt på dag. Han var lemster og hadde sviktet Beret. Sviktet Vanda.

Igjen.

